CELEX: 32012D0323
Language: fi
Date: 2012-06-22 00:00:00
Title: 2012/323/EU: Neuvoston täytäntöönpanopäätös, annettu 22 päivänä kesäkuuta 2012 , koheesiorahaston maksusitoumusten Unkaria koskevan keskeyttämisen lopettamisesta

26.6.2012   
            
            
               FI
            
            
               Euroopan unionin virallinen lehti
            
            
               L 165/46
            
         NEUVOSTON TÄYTÄNTÖÖNPANOPÄÄTÖS,
   annettu 22 päivänä kesäkuuta 2012,
   koheesiorahaston maksusitoumusten Unkaria koskevan keskeyttämisen lopettamisesta
   (2012/323/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon koheesiorahaston perustamisesta 11 päivänä heinäkuuta 2006 annetun neuvoston asetuksen (EY) N:o 1084/2006 (1) ja erityisesti sen 4 artiklan 2 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Asetuksen (EY) N:o 1084/2006 4 artiklassa säädetään koheesiorahaston tuen saamiseen sovellettavat ehdot. Mainitun artiklan 1 kohdan mukaan neuvosto voi päättää keskeyttää koheesiorahaston maksusitoumukset jäsenvaltiolle joko kokonaan tai osittain keskeyttämistä koskevaa päätöstä seuraavan vuoden tammikuun 1 päivästä alkaen, jos Euroopan unionin toiminnasta tehdyn sopimuksen, jäljempänä ‧perussopimus‧, 126 artiklan 8 kohdan mukaisesti on todettu, ettei kyseinen jäsenvaltio ole toteuttanut neuvoston perussopimuksen 126 artiklan 7 kohdan nojalla antaman suosituksen mukaisia tuloksellisia toimia.
            
         
               (2)
            
            
               Neuvosto päätti liiallisen alijäämän olemassaolosta Unkarissa 5 päivänä heinäkuuta 2004 tekemällään päätöksellä 2004/918/EY (2) Euroopan yhteisön perustamissopimuksen, jäljempänä ‧EY-sopimus‧, 104 artiklan 6 kohdan mukaisesti, että Unkarissa on liiallinen alijäämä. Neuvosto antoi 5 päivänä heinäkuuta 2004 ensimmäisen suosituksen, 8 päivänä maaliskuuta 2005 toisen suosituksen ja 10 päivänä lokakuuta 2006 kolmannen suosituksen, jotka kaikki osoitettiin Unkarille EY-sopimuksen 104 artiklan 7 kohdan mukaisesti. Neuvosto antoi 7 päivänä heinäkuuta 2009 Unkarille neljännen tällaisen suosituksensa, jäljempänä ‧7 päivänä heinäkuuta 2009 annettu neuvoston suositus‧, jonka tavoitteena oli julkisen talouden liiallisen alijäämän tilanteen lopettaminen viimeistään vuonna 2011.
            
         
               (3)
            
            
               Neuvosto antoi perussopimuksen 126 artiklan 8 kohdan mukaisesti 24 päivänä tammikuuta 2012 päätöksen 2012/139/EU (3) sen toteamisesta, onko Unkari toteuttanut 7 päivänä heinäkuuta 2009 annetun neuvoston suosituksen mukaisia tuloksellisia toimia, todeten, ettei Unkari ollut toteuttanut tuloksellisia toimia julkisen talouden liiallisen alijäämän korjaamiseksi vastauksena 7 päivänä heinäkuuta 2009 annettuun neuvoston suositukseen siinä asetetussa määräajassa.
            
         
               (4)
            
            
               Neuvosto keskeytti koheesiorahaston maksusitoumusten keskeyttämisestä Unkarin osalta 1 päivästä tammikuuta 201313 päivänä maaliskuuta 2012 antamallaan täytäntöönpanopäätöksellä 2012/156/EU (4) osan koheesiorahaston maksusitoumuksista 1 päivästä tammikuuta 2013 alkaen asetuksen (EY) N:o 1084/2006 4 artiklan mukaisesti. Keskeytettävien koheesiorahaston maksusitoumusten määrää koskevalla päätöksellä pyrittiin varmistamaan, että keskeyttäminen oli vaikuttavaa ja oikeasuhtaista, samalla kun otettiin huomioon unionin nykyinen taloustilanne kokonaisuudessaan ja koheesiorahaston suhteellinen merkitys kyseisen jäsenvaltion taloudelle. Neuvosto katsoi aiheelliseksi tässä tapauksessa, jossa asetuksen (EY) N:o 1084/2006 4 artiklan 1 kohtaa sovelletaan ensimmäisen kerran tiettyyn jäsenvaltioon eli Unkariin, asettaa määräksi 50 prosenttia tuolle jäsenvaltiolle vuodeksi 2013 osoitetuista koheesiorahaston varoista, ilman että ylitetään 0,5 prosentin enimmäistasoa komission yksiköiden ennusteen mukaisesta jäsenvaltion nimellisestä BKT:sta. Tämän mukaisesti neuvosto päätti keskeyttää koheesiorahaston maksusitoumukset Unkarille 495 184 000 euron osalta 1 päivästä tammikuuta 2013 alkaen.
            
         
               (5)
            
            
               Neuvosto antoi 13 päivänä maaliskuuta Unkarille myös perussopimuksen 126 artiklan 7 kohdan mukaisen tarkistetun suosituksensa, jäljempänä ‧13 päivänä maaliskuuta 2012 annettu neuvoston suositus‧, jossa julkisen talouden liiallisen alijäämän tilanteen lopettamisen määräajaksi asetettiin vuosi 2012. Erityisesti suositeltiin, että Unkari toteuttaisi julkisen talouden lisätoimia, joiden suuruus olisi vähintään ½ prosenttia BKT:sta. Tämä olisi tehtävä erityisesti täsmentämällä ja toteuttamalla uusia rakenteellisia vakauttamistoimenpiteitä, joilla varmistettaisiin vuodeksi 2012 asetetun, suuruudeltaan 2,5 prosenttia BKT:sta olevan alijäämätavoitteen saavuttaminen; osoittaisi mahdolliset satunnaiset tulot kokonaisalijäämän korjaamiseen; toteuttaisi tarvittavat rakenteelliset lisätoimenpiteet sen varmistamiseksi, että alijäämä jää vuonna 2013 edelleen selvästi alle suuruudeltaan 3 prosenttia BKT:sta olevan viitearvon; ja sisällyttäisi riittävät varantoa koskevat määräykset tuleviin talousarviolakeihin. Samalla kertaa neuvosto korosti, että julkisen talouden sopeuttamistoimien olisi määrä saattaa omalta osaltaan julkisen talouden velkasuhde lasku-uralle ja että sopeuttamistoimia olisi tuettava myös julkisen talouden ohjauskehyksen ehdotetuilla parannuksilla.
            
         
               (6)
            
            
               Unkari toimitti 23 päivänä huhtikuuta 2012 lähentymisohjelmansa vuotuisen tarkistuksen, jossa esitetään julkisen talouden strategia, jolla varmistetaan liiallisen alijäämän kestävä korjaaminen viimeistään määräaikana vuonna 2012. Viralliset alijäämätavoitteet ja suunnitellut julkisen talouden toimet ovat 13 päivänä maaliskuuta 2012 annetun neuvoston suosituksen mukaisia. Ohjelmassa vahvistetaan edellinen keskipitkän aikavälin tavoite, joka on 1,5 prosenttia BKT:sta ja joka on tarkoitus saavuttaa viimeistään vuonna 2013. Tarkistuksen mukaisesti julkinen velka pienenee jatkuvasti koko ohjelmakauden ajan ja on 77 prosenttia suhteessa BKT:hen vuonna 2013 ja alle 73 prosenttia suhteessa BKT:hen vuonna 2015. Julkisen talouden ohjausjärjestelmää koskevan uudistuksen osalta viranomaiset ovat ilmoittaneet toimittavansa parlamentille tarvittavat muutokset kevään istuntokauden aikana.
            
         
               (7)
            
            
               Julkisesti saatavilla olevien tietojen perusteella komissio katsoi 30 päivänä toukokuuta 2012 antamassaan tiedonannossa, että Unkari on toteuttamiensa toimien ansiosta edistynyt riittävästi liiallisen alijäämän korjaamisessa. Erityisesti julkisen talouden alijäämän odotetaan olevan suuruudeltaan 2,5 prosenttia BKT:sta vuonna 2012 ja jäävän selvästi alle 3 prosentin viitearvon BKT:sta vuonna 2013 neuvoston maaliskuussa antaman suosituksen mukaisesti. Ottaen erityisesti huomioon Unkarin hallituksen maaliskuun puolivälin jälkeen toimittamat kaikki julkisesti saatavilla olevat tiedot komission yksiköt odottavat alijäämän olevan 2,7 prosenttia BKT:sta vuonna 2013. Kun huomioon otetaan BKT:n potentiaaliseen kasvuun tehtyjen tarkistusten vaikutus ja ennakoitu poikkeaminen yleisestä verojoustosta, vuoden 2012 julkisen talouden toimien voidaan katsoa olevan pääpiirteissään vaatimusten mukaisia. On vielä osoitettava satunnaisten tulojen käyttö ja riittävien varantoa koskevien määräysten sisällyttäminen tuleviin talousarvioihin. Kevään 2012 talousennusteen perusteella julkisen velan odotetaan supistuvan 78,5 prosenttiin BKT:stä vuonna 2012 ja vielä hieman lisää vuonna 2013. Julkisen talouden ohjauskehyksen parantaminen on lisäksi edistynyt jonkin verran, mutta tärkeät uudistukset, jotka on tarkoitus laatia ja hyväksyä ennen parlamentin kevään istuntokauden päättymistä, ovat vielä kesken. Edellä esitetyn perusteella ja ottaen myös huomioon äskettäin esitetyt odotettua huonommat ensimmäisen vuosineljänneksen kasvutiedot komissio seuraa edelleen tarkasti julkisen talouden kehitystä Unkarissa.
            
         
               (8)
            
            
               Unkari on yleisesti ottaen toteuttanut 13 päivänä maaliskuuta 2012 annetun neuvoston suosituksen mukaiset tarvittavat korjaavat toimet liiallisen alijäämänsä korjaamiseksi neuvoston asettamassa määräajassa. Sen vuoksi olisi kumottava täytäntöönpanopäätös 2012/156/EU, jolla keskeytetään osa koheesiorahaston maksusitoumuksista.
            
         
               (9)
            
            
               Jos toteutetut toimet osoittautuvat riittämättömiksi ennen perussopimuksen 126 artiklan 12 kohdan mukaista liiallisen alijäämän olemassaolosta tehdyn päätöksen kumoamista, neuvoston olisi komission suosituksesta annettava uusi päätös perussopimuksen 126 artiklan 8 kohdan mukaisesti. Tuolloin se voi komission ehdotuksesta hyväksyä päätöksen koheesiorahaston sitoumusten keskeyttämisestä,
            
         ON HYVÄKSYNYT TÄMÄN PÄÄTÖKSEN:
   1 artikla
   Lopetetaan täytäntöönpanopäätöksessä 2012/156/EU säädetty koheesiorahaston maksusitoumusten Unkaria koskeva keskeyttäminen.
   2 artikla
   Tämä päätös on osoitettu Unkarille.
   
      Tehty Luxemburgissa 22 päivänä kesäkuuta 2012.
      
         
            Neuvoston puolesta
         
         
            Puheenjohtaja
         
         M. VESTAGER
      
   
   
      (1)  EUVL L 210, 31.7.2006, s. 79.
   
      (2)  EUVL L 389, 30.12.2004, s. 27.
   
      (3)  EUVL L 66, 6.3.2012, s. 6.
   
      (4)  EUVL L 78, 17.3.2012, s. 19.